Paralimpiese Spele: Nog twee medaljes vir SADyan Buis. Foto: Facebook via Team South Africa Die atlete Dyan Buis en Hilton Langenhoven het Saterdag Span SA se medaljetelling by vanjaar se Paralimpiese Spele in Rio de Janeiro, Brasilië, nog ŉ hupstoot gegee deur onderskeidelik met ŉ goue en ŉ silwermedalje weg te stap. Buis (25) het Saterdagaand die Paralimpiese rekord in die 400 m van die T38-kategorie laat spat deur in ŉ tyd van 49.46 sekondes oor die wenstreep te pyl. Met hierdie prestasie het Buis hom by SA se ander dubbelmedaljewenners, Ilse Hayes en Charl du Toit, geskaar. Buis het Donderdag ook ŉ bronsmedalje in verspring verower. Intussen het Langenhoven SA se span gehelp om momentum te behou toe hy ook sy tweede medalje vir die Spele verower het deur tweede in die 200 m in die T12-kategorie te eindig. “Ek is verheug om die Spele met ŉ silwermedalje te eindig,” het hy na afloop van die wedloop gesê. “Dit sou my laaste wedloop gewees het, maar nou dink ek aan die Wêreldkampioenskap volgende jaar waar ek sal fokus op verspring.” Bly op die hoogte van Span Suid-Afrika se prestasies tydens die Paralimpiese Spele 2016 op Maroela Media. Hilton Langenhoven. Foto: Facebook via Team South Africa